সোমবার বিপিএলে ম্যাচ শুরুর আগেই বেশ খানিকটা ক্ষুব্ধ মনে হয়েছিল তামিম ইকবালকে। এর পেছনের কারণটা কী? শুধু প্রতিপক্ষ সিলেট সুপারস্টার্সের দু’জন খেলোয়াড় টিম লিস্টে না থাকার বিষয়টাই জড়িত ছিল এতে? স্বাভাবিকভাবেই তামিমের কাছে জানতে চাওয়া হয়েছিল এর উত্তর। ম্যাচ শেষে সংবাদ সম্মেলনে তামিম ইকবাল যা বলেছেন, তা রীতিমতো বিস্ময়কর। ‍সিলেট সুপারস্টার্স দলের একজন কর্মকর্তা নাকি মাঠে অশ্রাব্য ভাষায় গালিগালাজ করেছেন বাংলাদেশ জাতীয় দলের ড্যাশিং ওপেনার ও চিটাগাং ভাইকিংসের অধিনায়ক তামিমকে। জাতীয় দলের একজন ক্রিকেটার হিসেবে এ নিয়ে চরম হতাশা প্রকাশ করে বিসিবির কাছে অভিযোগ করার কথাও জানিয়েছেন তামিম।